አካዳሚው ስኬታማ አትሌቶችን በማፍራት ውጤታማ መሆኑ ተገለጸ
ብርሃን ፈይሳ የኢትዮጵያ ወጣቶች ስፖርት አካዳሚ ባለፉት አምስት ዓመታት በአህጉርና ዓለም አቀፍ ውድድሮች ተሳትፈው ስኬታማ የሆኑ አትሌቶችን በማፍራት ውጤታማ መሆኑ ተገለጸ፡፡ አካዳሚው ከተቋቋመባቸው ዓላማዎች መካከል አንዱ በሃገር አቀፍና ዓለም አቀፍ የስፖርት ውድድሮች ብቃት ያላቸውን ወጣት ስፖርተኞች ማፍራት ነው፡፡ በዚህም አካዳሚው ባለፉት አምስት ዓመታት ያሰለጠናቸውን 841 ስፖርተኞች በተለያዩ የስፖርት ዓይነቶች በማሳተፍ ሜዳሊያዎችን ማስመዝገብ ተችሏል፡፡ በተለይም በአትሌቲክስ፣ በወርልድ ቴኳንዶ፣ በፓራሊምፒክ፣ በቦክስና በብስክሌት ስፖርቶች 14 የወርቅ፣ 2 የብር፣ 9 የነሃስ በድምሩ 25 ሜዳሊያዎችን እንዲሁም 6 ዲፕሎማዎችን ማስመዝገብ ተችሏል፡፡ አካዳሚው
ትናንት በሀዋሳ ከተማ ከባለድርሻ
አካላት ጋር ባደረገው የምክክር
መድረክ ላይ ንግግር ያደረጉት
የኢትዮጵያ ወጣቶች ስፖርት አካዳሚ
ዳይሬክተር አምበሳው እንየው እንዳሉት፤
ባለፉት ዓመታት አካዳሚው በተለያዩ
አህጉራዊና ዓለም አቀፋዊ ውድድሮች
በሜዳሊያ ሰንጠረዥ የገቡ ብዛትያላቸው ሰልጣኞችን ማፍራት ተችሏል፡፡ አካዳሚው
ውጤታማ ስፖርተኞችን ማፍራት መቻሉ ሳይጠቀስ
ሊታለፍ የማይገባ የአደባባይ እውነት
መሆኑን ዳይሬክተሩ ገልጸዋል፡፡ እነዚህ   ሰልጣኞች ያስመዘገቧቸው ስኬቶችም አካዳሚውን ከመልቀቃቸው በፊት የተመዘገቡ መሆናቸው ደግሞ የአካዳሚው ምርጥ ስፖርተኞችን የማፍራት ተልዕኮ በትክክለኛው መንገድ ላይ እንዳለ ማሳያ መሆኑንም ነው የጠቆሙት፡፡ የኢፌዴሪ ስፖርት ኮሚሽነር አቶ ኤሊያስ ሽኩር በበኩላቸው በዘመናዊ ስልጠና ተተኪ አትሌቶችን የሚያፈራው አካዳሚው በመንግስት ልዩ ትኩረት የተቋቋመ መሆኑን ጠቅሰው፣ ባለፉት ዓመታት በርካታ ውጤቶችን እያስመዘገበ ወደ ስፖርት ኢንዱስትሪው መግባቱንም ጠቅሰዋል፡፡ሰልጣኞች የአካዳሚውን ስልጠና ካጠናቀቁ በኋላ በክለቦች እየገቡ በአህጉራዊና ዓለም አቀፋዊ የውድድር መድረኮች ላይ ሃገርን ወክለው እየተወዳደሩ እንደሚገኙም አመልክተዋል፡፡ ባለፉት ዓመታት በተከናወኑት ተግባራትም ለሃገር ክብርና ዝና ያስገኙ ስመጥር ስፖርተኞችን ማፍራት መቻሉንም አስታውቀዋል፡፡ አሁንም አካዳሚው ይህን በጥራትና በስፋት መስራት ይጠበቅበታል ሲሉም አስገንዝበዋል፡፡ በብሄራዊ ቡድን፣ በሃገር አቀፍ የክብረወሰን በባለቤቶችና በዓለም አቀፍ ደረጃ ታዋቂ መሆን የቻሉ በርካታ አትሌቶችን በአካዳሚው ማፍራት መቻሉ ተጠቁሟል፡፡ በቶኪዮ ኦሎምፒክም ዘጠኝ የአካዳሚው አትሌቶች ተሳታፊ የሚሆኑ ሲሆን፣ በወርልድ ቴኳንዶ በብቸኝነት ሃገሩን የሚወክለው ሰለሞን ቱፋም የአካዳሚው ሰልጣኝ ነው፡፡